钦定古今图书集成/理学汇编/学行典/第262卷 > 郭瑀
## 钦定古今图书集成/理学汇编/学行典/第262卷 > 郭瑀

按《晋书隐逸传》：“郭瑀，字元瑜，敦煌人也。少有超俗之
操，东游张掖，师事郭荷，尽传其业。精通经义，雅辩谈
论，多才艺，善属文。荷卒，瑀以为父生之，师成之，君爵
之。而五服之制，师不服重，盖圣人谦也。遂服斩衰，庐
墓三年。礼毕，隐于临松薤谷，凿石窟而居，服柏实以
轻身，作《春秋墨说》《孝经错纬》，弟子著录千馀人。张天”
锡遣使者孟公明持节，以蒲轮、元𫄸备礼征之。遗瑀
《书》曰：“先生潜光九皋，怀真独远，心与至境冥符，志与
四时消息，岂知苍生倒悬，四海待拯者乎！孤忝承时
运，负荷大业，思与贤明同赞帝道。昔傅说龙翔殷朝，
尚父鹰扬周室，孔圣车不停轨，墨子驾不俟旦，皆以
黔首之祸，不可以不救，君不独立，道由人弘故也。况
今九服分为狄场，二都尽为戎穴。天子僻陋江东，名
教沦于左衽，创毒之甚，开辟未闻。先生怀济世之才，
坐观而不救，其于仁智，孤窃惑焉。故遣使者虚左授
绥，鹤企先生乃眷下国。”公明至山，瑀指翔鸿以示之
曰：“此鸟也，安可笼哉！”遂深逃绝迹公明拘其门人。瑀
叹曰：“吾逃禄，非避罪也。岂得隐居行义，害及门人。”乃
出而就征。及至姑臧，值天锡母卒，瑀括发入吊，三踊
而出，还于南山。及天锡灭，苻坚又以安车征瑀，定礼
仪，会父丧而止。太守辛章遣书生三百人就受业焉。
及苻氏之末，略阳王穆起兵酒泉，以应张大豫。遣使
招瑀，瑀叹曰：“临河救溺，不卜命之短长；脉病三年，不
豫绝其餐馈。鲁连在赵，义不结舌，况将人左衽而不
救之！”乃与炖煌素嘏起兵五千，运粟三万石，东应王
穆。穆以瑀为太府左长史、军师将军。虽居元佐，而口
咏黄老，冀功成世定，追伯成之踪。穆惑于谗间，西代
索嘏。瑀谏曰：“昔汉定天下，然后诛功臣。今事业未建
而诛之，立见麋鹿游于此庭矣。”穆不从。瑀出城大哭，
举手谢城曰：“吾不复见汝矣。”还而引被覆面，不与人
言。不食七日，舆疾而归。旦夕祈死。夜梦乘青龙上天，
至屋而止。寤而叹曰：“飞龙在天，今止于屋。屋之为字，
尸下至也。龙飞至尸，吾其死也。古之君子，不卒内寝，
况我正士乎！”遂还酒泉南山赤厓阁，饮气而卒。